## Odluka Vijeća za elektroničke medije klasa: 612-12/10-04/0044 od 29. travnja 2013.

### NN 56/2013 (10.5.2013.), Odluka Vijeća za elektroničke medije klasa: 612-12/10-04/0044 od 29. travnja 2013.

VIJEĆE ZA ELEKTRONIČKE MEDIJE

1159

Vijeće za elektroničke medije u sastavu Ernest Strika, zamjenik predsjednika Vijeća te Damir Hajduk, Vesna Roller, Ljubomir Stefanović i Marija Udiljak kao članovi Vijeća, temeljem zamolbe nakladnika – TV PLUS d.o.o., Zagreb za produljenje roka za privremeno oduzimanje koncesije na temelju članka 76. stavka 1. točke 2. Zakona o elektroničkim medijima (»Narodne novine« broj 153/09 i 84/11) te članka 79. stavka 3. Zakona o općem upravnom postupku (»Narodne novine« broj 47/09) na 28-13 sjednici održanoj 29. travnja 2013., donijelo je sljedeću

ODLUKU

I. Produžuje se rok od petnaest (15) dana za privremeno oduzimanje koncesije za obavljanje djelatnosti pružanja medijske usluge televizije za emitiranje televizijskog kanala u zemaljskoj mreži unutar digitalne regije d44-46 (Barilović, Bosiljevo, Draganić, Duga Resa, Generalski stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje) nakladniku televizije – trgovačkom društvu TV PLUS d.o.o., Zagreb, Puškarićeva 1b, OIB: 24797737655 za dodatnih petnaest (15) dana.

II. Nalaže se nakladniku da u dodatnom roku od petnaest (15) dana ispuni uvjete za obavljanje djelatnosti pružanja medijske usluge televizije iz članka 22. stavak 2. Zakona o elektroničkim medijima koji se odnosi na posebne tehničke uvjete te da u istome roku dostavi očitovanje o ispunjavanju navedenih uvjeta.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 43-09 sjednici održanoj 21. prosinca 2009., a temeljem provedenog Javnog natječaja broj 04/09 za davanje koncesija za obavljanje djelatnosti pružanja medijskih usluga radija i/ili televizije (»Narodne novine«, broj 2/10) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije na razini Grada Jastrebarskog (G-JA) trgovačkom društvu TV PLUS d.o.o. Zagreb. Koncesija je dana na rok od 10 godina.

Po donošenju odluke trgovačko društvo TV PLUS d.o.o. Zagreb obavio je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te TV PLUS d.o.o. Zagreb sklopili Ugovor o koncesiji za obavljanje djelatnosti televizije na razini Grada Jastrebarskog (G-JA).

Dana 5. travnja 2011. nakladnik TV PLUS d.o.o. Zagreb, Hrvatska agencija za poštu i elektroničke komunikacije te Agencija za elektroničke medije sklopili su dodatak Ugovora br. T-001/10 o koncesiji za obavljanje djelatnosti televizije na području digitalne regije d45 (Jastrebarsko, Klinča Sela, Krašić, Pisarovina), a 27. listopada 2011. godine i dodatak Ugovora br. T-001/10 o koncesiji za obavljanje djelatnosti televizije na području digitalne regije d44-46 Barilović, Bosiljevo, Draganić, Duga Resa, Generalski stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje).

Dana 4. travnja 2013. Agencija je primila dopis mrežnog operatora – trgovačkog društva Odašiljači i veze d.o.o. Zagreb, urbroj: 493920 od 2. travnja 2013., kojim izvješćuje da je Uprava donijela odluku da će se zbog neplaćanja, u utorak 9. travnja 2013. u 23:59 sati prekinuti pružanje 24-satne usluge odašiljanja televizijskog programa nakladnika TV PLUS d.o.o. Zagreb u multipleksu D-regionalni, digitalna regija d44-45-46.

Po zaključku Vijeća za elektroničke medije nakladniku TV PLUS d.o.o. Zagreb dana 9. travnja 2013. upućen je zahtjev za očitovanje, klasa: 612-12/10-04/0081, urbroj: 567-06-13-40 vezano za posljedice ne ostvarivanja koncesije dulje od 48 sati propisane ZEM-om.

Dana 12. travnja 2013. Agencija je primila dopis Odašiljača i veza d.o.o., urbroj: 494497 od 11. travnja 2013. u kojem se navodi kako su 9. travnja 2013. od Nakladnika putem e-maila zaprimili Zamolbu s prijedlogom plaćanja duga. Budući da Nakladnik nije ispoštovao te uredno i na vrijeme izvršio uplatu 1. obroka prema svom prijedlogu u Zamolbi od 9. travnja 2013., odluka o prekidu pružanja usluge odašiljanja televizijskog programa ostaje na snazi, ali su spremni odmah po primitku potvrde o izvršenoj uplati 1. obroka ponovno uspostaviti pružanje usluge odašiljanja televizijskog programa. Navode i da ukoliko Nakladniku propusti uplatiti iznose slijedećih obroka do datuma kako je naveo u Zamolbi i ne dostavi do navedenog datuma do 14 sati potvrdu o izvršenoj uplati, OiV će isti dan bez odgađanja i obavijesti u 23.59 sati prekinuti pružanje 24-satne usluge odašiljanja televizijskog programa. Zaključno navode kako nisu u mogućnosti prihvatiti izmijenjeni prijedlog podmirenja duga prema OiV-u odnosu na već spomenuti prijedlog od 9. travnja 2013., jer svi dosadašnji dogovori i potpisani sporazumi te nastojanja OiV-a da se Nakladniku izađe u susret nisu bili ispoštovani od strane Nakladnika.

Očitovanje nakladnika TV PLUS d.o.o. Lučko zaprimljeno je 15. travnja 2013. U očitovanju se navodi kako s obzirom na objektivne okolnosti i zbog restrukturiranja nisu bili u mogućnosti pratiti obveze prema Odašiljačima i vezama te je došlo do prekida pružanja 24-satne usluge odašiljanja televizijskog programa. Navode kako će u dogovoru s OiV-om do kraja sljedećeg tjedna ispuniti sve potrebno za ponovno uključenje programa, a do 6. svibnja biti će pokrivena sva potraživanja OiV-a prema TV PLUS d.o.o.

Kako je na neosporan način utvrđeno da nakladnik dulje od 48 sati ne ostvaruje koncesiju, a člankom 76. stavkom. 1. točkom 2. i 9. Zakona o elektroničkim medijima propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, to je Vijeće za elektroničke medije donijelo odluku o privremenom oduzimanju koncesije.

Nakladnik je 24. travnja 2013. poslao zamolbu za produljenjem roka privremenog oduzimanja koncesije, koji istječe 2. svibnja 2013. U procesu smo rješenja problema s OiV-om koje ćemo u narednih nekoliko dana i završiti, istaknuli su, između ostalog.

Sukladno članku 79. stavku 3. Zakona o općem upravnom postupku (»Narodne novine« broj 47/09) rok koji je odredila službena osoba, kao i rok za koji je propisano da se može produžavati, može se iz opravdanih razloga produžiti.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-04/0044

Urbroj: 567-06/03-13-46

Zagreb, 29. travnja 2013.

Agencija za elektroničke medije

Vijeće za elektroničke medije

Zdenko Ljevak, dipl. ing., v. r.

Odluka, NN 56/2013-1159